FI Euroopan unionin virallinen lehti CE 78/611

(2004/C 78 E/0645)

KIRJALLINEN KYSYMYS E-3611/03

esittäjä(t): Camilo Nogueira Román (Verts/ALE) komissiolle

(5. joulukuuta 2003)

Aihe: Maahanmuuton laillistaminen

Oikeus- ja sisäasioista vastaavan komission jäsenen mukaan maahanmuuton laillistamista koskevat lainsäädäntöaloitteet kaatuvat aina neuvoston kovaan vastustukseen. Ainoastaan perheen yhdistämistä ja pitkään maassa oleskelleiden asemaa koskevissa kysymyksissä on saatu aikaan parannuksia.

Voiko komissio ilmoittaa, mistä kysymyksistä syntyy ongelmia ja mitkä jäsenvaltiot viivyttävät ratkaisuja tässä vakavassa ja tärkeässä asiassa, kun edelleen kymmeniä maahanmuuttajia kuolee unionin etelärannikolla?

António Vitorinon komission puolesta antama vastaus

(28. tammikuuta 2004)

Komissio on tehnyt useita direktiiviehdotuksia kolmansien maiden kansalaisten maahantulosta ja oleskelun ehdoista pannakseen täytäntöön Amsterdamin sopimuksen ja Tampereella annetun valtuutuksen.

Nämä ehdotukset on hyväksyttävä yksimielisesti, vaikka jäsenvaltioiden lainsäädäntö on kovin epäyhtenäistä tiettyjen kolmansien maiden suhteen. Nämä tekijät on otettava huomioon.

Eurooppa-neuvoston kokouksissa Sevillassa 21.—22. kesäkuuta 2002, Thessalonikissa 19.—20. kesäkuuta 2003 ja Brysselissä 12. joulukuuta 2003 korostettiin kuitenkin lainsäädäntötyön nopeuttamisen tarpeellisuutta, jotta Tampereella hyväksytty ohjelma etenkin EU:n yhteisen maahanmuutto- ja turvapaikkapolitiikan kehittämisen osalta saadaan toteutettua.

Lainsäädäntötyössä on saatu jossain määrin edistystä aikaan:

— Neuvosto hyväksyi 22. syyskuuta 2003 oikeudesta perheenyhdistämiseen annetun neuvoston direktiivin 2003/86/EY (1) ja 25. marraskuuta 2003 direktiivin pitkään oleskelleiden kolmansien maiden kansalaisten asemasta (2).

— Lokakuun 7. päivänä 2002 esitettiin direktiiviehdotus opiskelijoiden ja vapaaehtoistyöntekijöiden maahantulosta ja oleskelusta (3), ja ehdotus toivotaan hyväksyttävän vuoden 2004 ensimmäisen puoliskon aikana. Komissio aikoo esittää tutkijoiden maahantuloa koskevan ehdotuksen tammikuussa 2004.

— Komissio pahoittelee, että Eurooppa-neuvoston edellä mainituista kannanotoista huolimatta neuvosto ei ole vielä hyväksynyt komission direktiiviehdotusta taloudellisista syistä muuttavien maahantulosta. Komissio aloittaa laajan keskustelun aiheesta vuoden 2004 aikana.

— Tarkasteltaessa nykyistä maahanmuuttopainetta EU:n eteläisillä ulkorajoilla komissio viittaa Camilo Noguiera Románin kirjalliseen kysymykseen E-2347/03 antamaansa vastaukseen (4). Lisäksi on huomattava, että syyskuussa 2003 komissio esitti lopullisen raportin toteuttavuustutkimuksesta, joka käsittelee EU:n merirajojen valvontaa. Neuvosto hyväksyi 27.-28. lokakuuta 2003 ohjelman, joka koskee menettelytapoja laittoman maahanmuuton torjumiseksi jäsenvaltioiden merirajoilla.

— Komissio aikoo esittää vuonna 2004 tutkimuksen laillisen ja laittoman maahanmuuton välisistä yhteyksistä. Tutkimuksessa tarkastellaan mahdollisia vetäviä ja työntäviä tekijöitä ja otetaan asianmukaisesti huomioon jäsenvaltioiden kokemukset ja näkemykset laittoman maahanmuuton valvonnasta.

(1) EUVL L 251, 3.10.2003.

(2) EYVL C 240 E, 28.8.2001.

(3) EUVL C 45, 25.2.2003.

(4) EUVL C 70 E, 20.3.2004, s. 88.